CELEX: 32022D0449
Language: bg
Date: 2022-03-17 00:00:00
Title: Решение (ЕС) 2022/449 на Съвета от 17 март 2022 година за подписване, от името на Съюза, и временно прилагане на Споразумението между Европейския съюз и Република Молдова за оперативните дейности, провеждани от Европейската агенция за гранична и брегова охрана в Република Молдова

18.3.2022   
               
               
                  BG
               
               
                  Официален вестник на Европейския съюз
               
               
                  L 91/1
               
            
         РЕШЕНИЕ (ЕС) 2022/449 НА СЪВЕТА
         от 17 март 2022 година
         за подписване, от името на Съюза, и временно прилагане на Споразумението между Европейския съюз и Република Молдова за оперативните дейности, провеждани от Европейската агенция за гранична и брегова охрана в Република Молдова
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, букви б) и г) и член 79, параграф 2, буква в) във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     При обстоятелства, които изискват разполагането на екипи за управление на границите от постоянния корпус на европейската гранична и брегова охрана в трета държава, в която членовете на екипите ще упражняват изпълнителни правомощия, член 73, параграф 3 от Регламент (ЕС) 2019/1896 на Европейския парламент и на Съвета (1) предвижда Съюзът да сключи споразумение за статута със съответната трета държава въз основа на член 218 от Договора за функционирането на Европейския съюз.
                  
               
                     (2)
                  
                  
                     На 14 март 2022 г. (2) Съветът упълномощи Комисията да започне преговори с Република Молдова за сключване на споразумение за оперативните дейности, провеждани от Европейската агенция за гранична и брегова охрана в Република Молдова (наричано по-долу „споразумението“).
                  
               
                     (3)
                  
                  
                     Преговорите приключиха успешно с парафиране на споразумението.
                  
               
                     (4)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (3); следователно Ирландия не участва в неговото приемане и не е обвързана от него, нито от неговото прилагане.
                  
               
                     (5)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане. Доколкото настоящото решение представлява развитие на достиженията на правото от Шенген, в срок от шест месеца след вземането на решение от Съвета относно настоящото решение Дания взема решение, в съответствие с член 4 от посочения протокол, дали да го въведе в националното си право.
                  
               
                     (6)
                  
                  
                     Споразумението следва да се подпише и приложената съвместна декларация относно Исландия, Норвегия, Швейцария и Лихтенщайн следва да се одобри.
                  
               
                     (7)
                  
                  
                     С цел осигуряването на възможност за спешно разполагане на постоянния корпус на европейската гранична и брегова охрана на територията на Република Молдова с цел съдействие за притока на хора след агресията на Руската федерация срещу Украйна, споразумението следва да се прилага временно до приключване на процедурите, необходими за влизането му в сила,
                  
               ПРИЕ НАСТОЯЩОТО РЕШЕНИЕ:
         
            Член 1
            Разрешава се подписването, от името на Съюза, на Споразумението между Европейския съюз и Република Молдова за оперативните дейности, провеждани от Европейската агенция за гранична и брегова охрана в Молдова (наричано по-долу „споразумението“), при условие за сключването на посоченото споразумение (4).
         
         
            Член 2
            Съвместната декларация, приложена към настоящото решение, се одобрява от името на Съюза.
         
         
            Член 3
            Председателят на Съвета е оправомощен да посочи лицето(лицата), упълномощено(и) да подпише(ат) споразумението от името на Съюза.
         
         
            Член 4
            От датата на подписване до приключване на необходимите процедури за влизането в силана споразумението то се прилага временно в съответствие с член 22, втора алинея от него.
         
         
            Член 5
            Настоящото решение влиза в сила в деня на приемането му.
         
         
            Съставено в Брюксел на 17 март 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Регламент (ЕС) 2019/1896 на Европейския парламент и на Съвета от 13 ноември 2019 г. за европейската гранична и брегова охрана и за отмяна на регламенти (ЕС) № 1052/2013 и (ЕС) 2016/1624 (ОВ L 295, 14.11.2019 г., стр. 1).
         
            (2)  Решение (ЕС) 2022/426 на Съвета от 14 март 2022 г. за разрешаване на започването на преговори по споразумение за статута между Европейския съюз и Република Молдова относно оперативните дейности, извършвани от Европейската агенция за гранична и брегова охрана в Република Молдова (OB L 87, 15.3.2022 г., стр. 22).
         
            (3)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).
         
            (4)  Текстът на споразумението е публикуван в ОВ L 91, 18.3.2022 г., стр. 4.
      
      
         
            СЪВМЕСТНА ДЕКЛАРАЦИЯ ПО ОТНОШЕНИЕ НА ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН
            Страните по Споразумението за статута между Европейския съюз и Република Молдова за дейностите, провеждани от Европейската агенция за гранична и брегова охрана в Република Молдова, отбелязват съществуващите тесни връзки между Европейския съюз и Норвегия, Исландия, Швейцария и Лихтенщайн, по-специално въз основа на споразуменията от 18 май 1999 г. и 26 октомври 2004 г. относно асоциирането на тези държави към процеса на изпълнение, прилагане и развитие на достиженията на правото от Шенген.
            При тези обстоятелства е желателно органите на Норвегия, Исландия, Швейцария и Лихтенщайн, от една страна, и на Република Молдова, от друга страна, незабавно да сключат двустранни споразумения относно дейностите, провеждани от Европейската агенция за гранична и брегова охрана в Република Молдова, при условия, подобни на тези на Споразумението за статута между Европейския съюз и Република Молдова за дейностите, провеждани от Европейската агенция за гранична и брегова охрана в Република Молдова.